Jabarkan Komponen lain dari Keris dalam bahasa melayu

Batir-batir -- Perhiasan pada tuli-tuli keris yang dibuat daripada emas.

Biji timun -- Sejenis ukiran, sejenis garis-garis pada mata pisau (keris).

Bunga pamor -- Lukisan pada keris kerana waja putih yang ditempa pada bilah keris.

Cincin pacat kenyang -- Cincin yang besar dan tebal pada satu bahagian (dipakai untuk melindungi jari sewaktu memegang keris).

Dagu keris -- Hujung ganja keris.

Kurai -- Corak (gambar, barik-barik) pada bilah keris dan lain-lain yang berpamor.

Lambai gajah -- Bahagian mata keris (yang terletak di bawah dagu keris).

Merubi -- Bentuk hulu keris yang seperti ubi.

Paksi -- Puting (bahagian keris dan lain-lain) yang masuk ke dalam hulunya.

Panjut -- Warna putih pada hujung mata keris.

Pendongkok / Dongkok keris -- Gelang-gelang antara hulu dan bilah keris, pemendak (dulang-dulang) keris. Kedongkok. Pemendak.

Penduk -- Penyalut pada sarung keris daripada emas (perak dan lain-lain). Terapan.

Penongkok -- (Kedah) Emas dan lain-lain yang disalut pada hulu keris.

Pestaka -- Kuasa buruk atau baik yang ada pada keris (lembing dan lain-lain).

Sampir -- Bahagian sarung keris yang di atas sekali. Warangka (Jawa).

Sigi -- Gelang-gelang daripada besi dan lain-lain (untuk me­nguatkan pegangan hulu pada puting keris dan lain-lain), temin.

Tapih -- Salut pada sarung keris Jawa.

Tebu-tebu -- Gelang-gelang (pada batang tombak, hulu keris, dan lain-lan).

Tuli-tuli -- Sejenis tali (daripada benang sutera, emas, perak, rotan, dan lain-lain) untuk melekatkan sarung keris pada tali pinggang.

Besi pamor -- Sejenis baja putih yang ditempa pada keris dan lain-lain (yang menimbulkan kurai).

Ekor buaya -- Sejenis alat yang digunakan untuk membuat keris.

Jabung -- Sejenis perekat yang dibuat daripada gambir dan damar (digunakan untuk melekatkan keris pada hulunya), gala-gala, pakal.

Katimaha -- (Jawa) Sejenis tumbuhan (pokok yang kayunya digunakan untuk membuat hulu dan sarung keris dan lain-lain), temahai, timaha, timanga, ketimaha, Kleinhovia hospita. Ketimaha (Jk).

Kayu pelet -- Kayu yang berbelang-belang (dari pokok Kleinhevia hospita yang selalu digunakan utk mem­buat sarung keris dan lain-lain).

Kupu-kupu -- Sejenis tumbuhan (pokok renek yang kayunya keras dibuat hulu keris dan lain-lain), Bauhinia tomentosa.

Malau -- Sejenis damar atau pelekat yang digunakan untuk mengetatkan keris, parang, dan lain-lain pada hulunya; embalau.